Desuden skal artikel 9, stk. 2, i direktiv 2009/54 om udvinding og markedsføring af naturligt mineralvand, sammenholdt med bilag III til dette direktiv, fortolkes således, at bestemmelsen er til hinder for, at emballage, etiketter eller reklame for naturligt mineralvand indeholder anprisninger eller angivelser, der leder forbrugeren til at tro, at de omhandlede vand er fattige på natrium eller salt, eller er egnede til en natriumfattig kost, når det samlede natriumindhold i alle de tilstedeværende kemiske former er lig med eller over 20 mg/l.

Artikel 8, stk. 1, i forordning nr. 1924/2006 om ernærings- og sundhedsanprisninger af fødevarer, som ændret ved forordning nr. 107/2008, sammenholdt med bilaget til denne forordning, skal fortolkes således, at bestemmelsen forbyder brugen af anprisningen »meget lavt natriumindhold/meget lavt saltindhold«, og enhver anden anprisning, der må antages at have samme mening for forbrugeren for så vidt angår naturligt mineralvand og andre vand.

Forbuddet mod at der på emballage og etiketter eller i reklame for naturligt mineralvand anføres enhver form for anprisning eller angivelse vedrørende disse vands lave indhold af natriumklorid, som anført i artikel 8, stk. 1, i forordning nr. 1924/2006 om ernærings- og sundhedsanprisninger af fødevarer, som ændret ved forordning nr. 107/2008, sammenholdt med bilaget til denne forordning, og artikel 9, stk. 2, i direktiv 2009/54 om udvinding og markedsføring af naturligt mineralvand, sammenholdt med bilag III til dette direktiv, udgør et indgreb i entreprenørens ytrings- og informationsfrihed samt i dennes frihed til at oprette og drive egen virksomhed.

Dette indgreb er imidlertid dels fastsat i loven, dels berøres kerneindholdet af entreprenørens ytrings- og informationsfrihed ikke af disse bestemmelser, for så vidt som de begrænser sig til at underkaste de oplysninger, der kan kommunikeres til forbrugeren for så vidt angår natrium- eller saltindholdet i det naturlige mineralvand, visse betingelser. De omtvistede retsforskrifter forbyder imidlertid ikke fremstillingen og markedsføringen af naturligt mineralvand, idet de begrænser sig til på et velafgrænset område at fastsætte regler for den mærkning og den reklame, der knytter sig hertil. Hermed berører de på ingen måde kerneindholdet af friheden til at drive egen virksomhed. Desuden er behovet for at sikre forbrugeren den mest nøjagtige og gennemsigtige oplysning vedrørende en vares beskaffenhed tæt forbundet med beskyttelsen af den menneskelige sundhed og udgør et spørgsmål af almen interesse, som kan begrunde begrænsninger i entreprenørens ytrings- og informationsfrihed og dennes frihed til at oprette og drive egen virksomhed.

Idet det, for så vidt angår overholdelsen af proportionalitetsprincippet, ikke fremgår, at en risiko for den menneskelige sundhed ved et omfattende indtag af natrium i forskellige kemiske sammensætninger, bl.a. som natriumbikarbonat, kan udelukkes, har EU-lovgiver gyldigt kunne antage, at begrænsninger eller restriktioner, som dem, der er fastsat i artikel 8, stk. 1, i forordning nr. 1924/2006 og artikel 9, stk. 2, i direktiv 2009/54, for så vidt angår brugen af anprisninger eller angivelser angående de naturlige mineralvands lave natriumindhold, var hensigtsmæssige og nødvendige for at sikre beskyttelsen af den menneskelige sundhed inden for Unionen.

EU-lovgiver skal nemlig tage hensyn til forsigtighedsprincippet, hvorefter der, når der er usikkerhed med hensyn til, om og i givet fald i hvilket omfang der er risiko for menneskers sundhed, kan træffes beskyttelsesforanstaltninger uden at afvente, at det fuldt ud påvises, at der er en risiko, og hvilket omfang denne har. Hvis det viser sig ikke at være muligt med sikkerhed at fastslå, om og i givet fald i hvilket omfang den påståede risiko foreligger, som følge af, at resultaterne af de foretagne undersøgelser ikke er overbevisende, men at sandsynligheden for en reel skade på folkesundheden varer ved, dersom risikoen indtræder, begrunder forsigtighedsprincippet restriktive foranstaltninger. Indgrebet i entreprenørens ytrings- og informationsfrihed samt dennes frihed til at oprette og drive egen virksomhed står følgelig i forhold til de forfulgte mål.

(jf. præmis 67, 69-71, 74 og 81-85)